Teken uit, sit af
Dis amper tyd vir vakansie, maar wat van daai lang lysie met goed om te doen? Ons het vir jou een vir die kantoor saamgestel sodat jy nie daaroor ook bekommerd hoef te wees nie.
1. Maak seker dat jou wagwoord nie verval terwyl jy met vakansie is nie. Verander dit liewer betyds sodat jy nie uit jou rekeninge gesluit is wanneer jy terug is in Januarie nie.
2. Tweedens, het jy al verlof ingesit? Ons hoop so, maar as jy nie het nie, lees hier.
3. As jy beplan om jou rekenaar of toestel te gebruik tydens jou vakansie en enigiets verander, opgestel of reggemaak moet word voor dan, bring dit asseblief ASAP na IT. Net soos Kersfeespersente, wag die meeste mense tot op die nippertjie. Dit maak dit ongelukkig moeilik om almal te kan help. Hoe gouer jy dit bring, hoe gouer kan ons jou help.
4. Indien jy eers middel-Januarie weer op kantoor is, maak seker dat die nodige reëlings in plek is en jou kollegas op hoogte is van jou verantwoordelikhede. Byvoorbeeld, persone wie se SUNid-registrasies gedurende die vakansietydperk verval en daarmee saam alle toegang tot die netwerk en geboue. As jy die SUNid-verteenwoordiger is, maak seker daar is `n plan in plek vir die persone vir wie jy verantwoordelik is. Meer oor SUNid hier.
5. As jy gereeld sleutels, selfone, ens. verloor, stel sekuriteit op jou selfoon en sit `n opsporingsmeganisme in plek. Lees ons artikel oor sekuriteit en hoe om jou selfoon op te spoor.
6. Sit jou Outlook Out of Office assistant aan sodat jy nie met `n posbus vol kwaai e-posse begroet word as jy terugkom nie. Volledige instruksies is op Microsoft se webwerf.
7. Laastens, voordat jy jou kantoordeur met `n glimlag agter jou toetrek en met vakansie gaan, moenie vergeet om alle toestelle wat krag gebruik, af te skakel nie. Dit sluit rekenaars, drukkers, laaiers, monitors en ligte in.
Posted in Algemeen, Groen IT | Comments Off on Teken uit, sit af
Raak ontslae van jou e-afval
Sondag, Oktober 23rd, 2016
Het jy verouderde rekenaars, skerms, selfone of batterye wat geen nut het nie en net onnodige spasie opneem in jou kaste? Gee jy genoeg om vir die ongewing om eerder op die regte manier daarvan ontslae te raak i.p.v. om dit op ŉ vuilgoedhoop te gooi?
Daar is ŉ verantwoordelike oplossing. Die IT-afdeling het ŉ elektroniese afval depot op kampus waar ou elektroniese toestelle versamel word sodat dit deur buite-kontrakteurs opgetel, hergebruik en veilig van ontslae geraak kan word.
Elektroniese afval (e-afval) is die term wat gebruik word om verouderde of weggooi-toerusting wat met elektrisiteit werk, te beskryf. Dit sluit rekenaars, batterye en enige elektroniese toerusting in waarvan die oorspronklike eienaars ontslae geraak het.
Toksiese bestanddele, soos lood, kwik, kadmium en ander stowwe hou ŉ gesondheidsrisiko en is ook gevaarlik vir ekosisteme. Wanneer e-afval afbreek en nie op die korrekte manier mee weggedoen word nie, beland giftige stowwe in grond en grondwater. Die materiaal kan eerder herwin word om rou materiaal te skep wat hergebruik kan word.
Die onvolhoubare, vinnige omset van verouderde elektronika en rekenaartegnologie is nog ŉ goeie motivering om te herwin of e-afval te hergebruik.
Opknapping van toerusting en rekenaars skep werk en die items word hergebruik in behoeftige skole en gemeenskappe. Nuttige, skaars en waardevolle metale en ander stowwe word verwyder d.m.v. herwinning, terwyl giftige e-afval, soos ou rekenaarskerms(CRT’s) en fluoor-buisligte in spesiale afvalfasiliteite gestort word.
Die prosedures is as volg:
1. Maak eers seker dat alle items afgeskryf en hanteer is volgens die Universiteit se beleid rakende die hantering van oortollige bates.
2. Verwyder al jou data, privaat en werksverwant, van die toestelle. IT is nie verantwoordelik vir die uitvee en rugsteun van data of vir die risiko dat data toeganklik kan wees na wegdoening nie. Jou toestelle moet volledig skoongemaak wees.
2. Kontak Clive Layman op Stellenbosch-kampus, Le Roux Franken by Belpark of Kevin Vermaak op Tygerberg. Moet asseblief nie afval na die IT-afdeling bring voordat daar nie met een van die kontakpersone gereël is nie.
Vir meer inligting: www.ewasa.org
Tags: e-afval, ewaste
Posted in Groen IT | Comments Off on Raak ontslae van jou e-afval
Nuwe IT-gebou – groenste op kampus
Vrydag, Mei 15th, 2015
In September 2015 betree die Informasietegnologie-afdeling `n nuwe era. Nie net skuif ons na `n nuwe gebou nie, maar ons nuwe tuiste is ook die eerste volwaardige “groen” gebou op kampus.
`n Wye reeks volhoubare eienskappe is in die gebou se ontwerp geïnkorporeer en kan volgens die Green Building Council of South Africa’s Green Star Office se lys kategorieë gemeet word.
Energie-effektiwiteit en hernieubare energie
Foto-voltaïese sonpanele op die dak; optimale noordelike orientasie en venstergroottes; skadu-elemente; `n vertikale tuin aan die noordelike kant om hitte te minimaliseer en verkoeling te gee; gebruik van riverwater vir verkoeling en lae energie en slim beligting.
Kwaliteit van binneshuise omgewing (IEQ)
Natuurlike lig; ventilasie en geraasvermindering.
Fietsstoor en fasiliteite vir fietsryers; optimale hoeveelheid parkeerplekke.
Vertikale tuin, gebruik van rivier en reënwater vir lug- en perseelverkoeling.
Die gebou nie net `n kantoor wat `n afdeling huisves nie, maar is ‘n integrale deel van IT se werkstelsel – die mense, hul prosesse en die ruimtes en fasiliteite in die gebou, vorm ‘n integrale eenheid.
Met die inbruikneming van die nuwe gebou word daar beoog om `n nuwe werkskultuur te bepaal, veranderings in werkswyses te bewerkstellig, en veral samewerking en kommunikasie te bevorder.
Die ontwikkeling van nuwe werkswyses en `n nuwe kultuur is nou belangriker as ooit in die Informasie-Era waarin ons onsself bevind. Soos die fokus toenemend skuif na die toepassing van informasie en kommunikasietegnologieë (IKT) binne die US-strategie, word daar hoë verwagtinge gestel aan Informasietegnologie. Die nuwe gebou kan gesien word as `n potensiële hulpmiddel in die aanpassing van die werkskultuur.
Werk in vandag se Informasie-Era is toenemend meer spangeorienteerd, sosiaal, kommunikasie-intensief, interaktief, vereis kennisuitruiling en voortdurende leer en konsultasie. Gevolglik bestaan die nuwe gebou uit groot, oopplan werksareas met volop natuurlike lig en glaspanele – soortgelyk aan die kantore van Google en Apple.
Ook meublement moet in lyn wees met nuwe werkswyses. Spanwerk vereis buigbare toebehore wat maklik en vinnig die werkspasie-uitleg kan verander. Doelmatige vergader- en wegbreekareas moet toegerus wees om `n balans te bied tussen gedeelde en privaat werksareas. Digitale kommunikasiefasiliteite in hierdie areas moet virtuele vergaderings en die vermoeë om van elders te werk, maklik en effektief maak.
Laastens moet die werksplek gesond wees, kreatiwiteit en samewerking bevorder en `n plek wees waar mense wìl werk en tyd spandeer. Met ander woorde, `n werksomgewing wat verwelkomend en oop is, nie hierargieë afdwing nie en buigsaamheid en kommunikasie bevorder. Dit opsigself sal lei tot die oorgang na `n volgende generasie IT-afdeling.
[ARTIKEL: RALPH PINA]
Posted in Algemeen, Groen IT | Comments Off on Nuwe IT-gebou – groenste op kampus